
Megy a HR gőzős... avagy a vasúti dolgozók pályaidentitása

Dolgozatomban bemutatom az empirikus kutatást, amelyet a vasúti dolgozók körében végeztem.
Nemcsak a szakmai kíváncsiságom hajtott a felmérésben, hanem személyes indítatás is volt, mivel nagyon sok barát és rokon dolgozik a vasútnál, sőt nagyon sok felmenőm is vasutas volt. A régi történetek és anekdoták felkeltették bennem a kíváncsiságot, hogy a mai dolgozók is vajon így látják-e a munkahelyüket és éppen annyira szeretnek itt dolgozni, mint elődeik?
A kutatás célja az volt, hogy felmérjem a vasúti dolgozók pályaidentitását, illetve
pályakezdőként hogyan gondolkodtak a munkahelyükről, és ma mit gondolnak arról. Itt kell leszögeznem, hogy a minta nem reprezentatív, az itt felsejlő tendenciák és összefüggések nem biztos, hogy ráillenek az összes vasúti dolgozóra.
Az adatok felvétele kérdőív segítségével történt, amelyen 10 kérdés szerepelt. Az első öt kérdés az alapváltozókra kérdez rá, majd a továbbiakban a kitöltő múltbéli, jelenlegi és jövőbeli attitűdjeit a munkahelyével kapcsolatban próbálja meg firtatni.
A kutatással kapcsolatban 4 hipotézist fogalmaztam meg, melyeket a kérdőívek elemzése fog majd megerősíteni, avagy megcáfolni.
• Feltételezem, hogy a vasúti dolgozók negatívabb pályaképpel rendelkeznek ma, mint, amikor pályát kezdtek.
• Feltételezem továbbá, hogy a megkérdezettek jövőképe nagyobbrészt bizonytalan, vagy negatív
• Feltételezem, hogy a megkérdezettek magasabb iskolai végzettséget jelöltek meg, a saját munkakörük betöltéséhez szükséges iskolai végzettségnek.
• És végül feltételezem, hogy a megkérdezettek nagyobb része jobb munkakörülményt és jobb kollegiális légkört szeretne
A kutatás jövőbeli lehetséges irányvonalának, véleményem szerint a minta növelésével és a kérdőív kérdéseinek kibővítésében látnám. A minta növelésével nemcsak a precízebb, de a nyitott kérdésekre is sokszínűbb válaszok érkeznének, melyből még több konzekvenciát lehetne levonni, míg a kérdőív bővítésével a kutatás határait is ki lehet szélesíteni, melyben nemcsak az ideális munkakörülményeket, hanem a dolgozók közötti kapcsolatokra is rá lehetne többek közt kérdezni. 



